Prinses Charlene terug by gesin | Maroela Media
Prinses Charlene saam met haar man prins Albert II en die tweeling, prins Jacques en prinses Gabriella (Foto: Princess Caroline of Monaco and Her Family, Facebook)
Prinses Charlene (44) van Monaco, vrou van prins Albert II, is weer met haar gesin in Monaco herenig ná afwesigheid van byna 'n jaar.
Die paleis het Saterdagmiddag in 'n verklaring bevestig dat die ma van die tweeling prins Jacques en prinses Gabriella teruggekeer het huis toe en sal voortgaan met haar herstel. Die paleis sê Charlene het nou kalmte en vrede nodig en die gesin se privaatheid moet gerespekteer word.
"Die volgende paar weke behoort prinses Charlene in staat te stel om haar gesondheid verder te versterk voordat sy haar amptelike pligte en verpligtinge geleidelik hervat," lui die verklaring.
Maroela Media het vroeër berig Charlene het in Maart verlede jaar na Suid-Afrika gereis vir haar bewaringswerk met renosters. Hoewel sy oorspronklik net vir tien dae in die land sou bly, was sy vir byna agt maande lank in die land gestrand nadat sy 'n ernstige oor-, neus- en keelinfeksie opgedoen het.
Sy het sedert November behandeling vir uitermatige uitputting en ander gesondheidsprobleme by 'n private instansie buite die prinsdom gekry nadat sy uit Suid-Afrika na Monaco teruggekeer het.
Luidens die paleis se verklaring sien Charlene daarna uit om weer haar pligte te volvoer sodra sy weer heeltemal op die been is.
Charlene se terugkeer na Monaco is net betyds vir prins Albert se 64ste verjaardag Dinsdag.
Sy is skreeu maer! Oorgroot klere en juwele kan nie die benerige voorkoms verberg nie — hoop sy herstel gou en kom sommer weg uit daardie stresvolle verneuker se paleis